Nem nagyon emlékszem arra, hogy otthon a hortobágyi húsos palacsinta nagyon népszerű lett volna. Az is lehet, hogy soha nem is csináltunk. Ezért az a teória alakult ki a fejemben, hogy ez valamiféle hungarikum, amit a turistáknak kell készíteni. Így hát amikor főiskolás koromban vendégül kellett láttuk egy csapat Erasmusos diákot úgy döntöttem a hortobágyi húsos palacsinta lesz menü egy része. Mivel akkor egy nagyobb adagról volt szó volt idő kitanulni, milyen is az igazi magyaros verzió. Szerencsére a barátnőm, akivel együtt készítettük nagy gyakorlattal rendelkezett. Náluk rendszeresen szerepelt az ebédmenüben. Végül annyira jól sikerültek a palacsinták, meg az egész este, hogy azóta én is rendszeresen készítek hortobágyi húsos palacsintát. Ja és ha nem egy hadseregnek kell készíteni, akkor nem is olyan bonyolult.

Hozzávalók

a töltelékhez

30dkg disznóhús

egy fél hagyma

pirospaprika, só, bors,

4 evőkanál tejföl

a palacsintához (12 darab)

10 evőkanál gluténmentes liszt

2 egész tojás

3 dl tej

2 dl szénsavas ásványvíz

egy kevés só

4 evőkanál olaj a tésztába (plusz a sütéshez egy kevés)

Elkészítés

A hagymát apróra vágom és az olajon aranybarnára pirítom, majd leveszem a tűzről, hozzáadom a paprikát és jól elkeverem. Belekeverem a húst és kérgesre sütöm, majd adok hozzá 1-2 dl vizet és puhára főzöm. Ha elkészült belekeverem a tejfölt és egy botmixerrel simára keverem a tölteléket, majd még egy rövid ideig még együtt főzöm a tűzhelyen. A palacsintához a hozzávalókat egy edényben habverővel csomómentesre keverem. A palacsinta sütőt egy kávéskanálnyi olajjal felhevítem. Akár kókuszolaj sprayt is lehet hozzá használni, majd egy merőkanálnyi tésztát teszek bele, amit egyenletesen eloszlatok. Jól átsütöm az egyik oldalát és ha már a fakanállal be lehet nyúlni a palacsinta alá, akkor megfordítom. A másik oldalát is átsütöm, majd egy tányérra borítom. A megsült palacsintákba beletöltöm a tölteléket és egy kevés tejfölt teszek a tejére. Próbáltam már, hogy a töltelék mellé sajtot is reszeltem, úgy is nagyon finom lett.

Igazi hungarikum még a gulyás leves, a pörkölt, és szerintem a székelykáposzta is. Desszertnek meg mondjuk egy túrós rétes, de lehet a palacsintákat édes töltelékkel is megtölteni.

Palacsinta készítéshez itt van egy kis videó is.